ปีโป้ เยลลี่ที่แกะยากที่สุดในโลก
ถ้าพูดถึงวันเด็ก ตอนเราเป็นเด็ก คำว่า ปีโป้ น่าจะทำให้ทุกคนเห็นภาพเยลลี่ในถ้วยที่ปิดอยู่ และเศษพลาสติกของฝาที่ติดมือเรามา เยลลี่ที่ถึงจะทำให้หงุดหงิดเพราะแกะยาก แต่ก็อยากกิน เจ้าของปีโป้ มีรายได้เท่าไร เป็นเจ้าของอะไรอีกบ้าง ลงทุนแมนจะเล่าให้ฟัง
13 ม.ค. 2561

ปีโป้ เยลลี่ที่แกะยากที่สุดในโลก / โดย ลงทุนแมน
ถ้าพูดถึงวันเด็ก ตอนเราเป็นเด็ก
คำว่า ปีโป้ น่าจะทำให้ทุกคนเห็นภาพเยลลี่ในถ้วยที่ปิดอยู่
และเศษพลาสติกของฝาที่ติดมือเรามา
เยลลี่ที่ถึงจะทำให้หงุดหงิดเพราะแกะยาก แต่ก็อยากกิน
เจ้าของปีโป้ มีรายได้เท่าไร เป็นเจ้าของอะไรอีกบ้าง
ลงทุนแมนจะเล่าให้ฟัง
ใครเป็นเจ้าของ ปีโป้?
ปีโป้ ผลิตและจัดจำหน่ายโดย บริษัท ยูโรเปี้ยนฟู้ด จำกัด (มหาชน) ของตระกูล เวชากร นำโดยคุณสมชาย เวชากร ที่ดำรงตำแหน่งเป็นประธานกรรมการบริหาร ก่อตั้งขึ้นเมื่อปี 2527 หรือเมื่อเกือบ 34 ปีที่แล้ว
และบริษัทนี้ ก็ไม่ได้เป็นแค่เจ้าของเยลลี่ ปีโป้ เพียงอย่างเดียว ยังมีขนมอื่นๆ อีกมากมายเป็นสิบชนิด ซึ่งถ้าเราลองสังเกตดูก็จะเห็นคำว่า Euro กำกับอยู่บนบรรจุภัณฑ์ด้วย
ไม่ว่าจะเป็น ยูโร่เค้ก, Choco Pie, เอลเซ่ (Ellse), เวเฟอร์ตราปักกิ่ง และกัสเซ็น (Gussen), ครีโก้ (Creco), โอโจ้, และมาร์ชเมลโลตราไมล์ดี้ เป็นต้น
นอกจากขนม ยังมีผลิตภัณฑ์ในกลุ่มเครื่องดื่มอย่าง น้ำดื่มยูเฟรช (UFresh) น้ำส้มตราปีโป้ และเยลลี่พร้อมดื่มที่เพิ่งเปิดตัวไปเมื่อไม่นานมานี้
เจ้าของปีโป้ มีรายได้เท่าไร?
บริษัท ยูโรเปี้ยนฟู้ด จำกัด (มหาชน) ผู้ผลิต ปีโป้
ปี 2557 รายได้ 3,649 ล้านบาท กำไร 480 ล้านบาท
ปี 2558 รายได้ 3,536 ล้านบาท กำไร 556 ล้านบาท
ปี 2559 รายได้ 3,685 ล้านบาท กำไร 668 ล้านบาท
ส่วนสินค้าที่มียอดขายดีที่สุด และมีสัดส่วนรายได้มากกว่าครึ่งนึงของรายได้ทั้งหมดคือ ผลิตภัณฑ์ในกลุ่มเค้ก ที่ครองส่วนแบ่งตลาดอยู่ประมาณ 80% ของตลาดเค้กในบรรจุภัณฑ์ที่เก็บได้นาน
เป็นอีกหนึ่งตัวอย่างของธุรกิจที่ขายสินค้าง่ายๆ ราคาไม่แพง แต่ถูกใจผู้บริโภค จนสามารถสร้างรายได้ให้บริษัทได้หลายพันล้านบาทในแต่ละปี
แต่ลงทุนแมนก็ยังคงสงสัยอยู่ดีว่าทำไมปีโป้ถึงแกะยาก จนต้องลองไปหาข้อมูลมาดู
และได้รับคำอธิบายว่า การเปิดหรือแกะบรรจุภัณฑ์ที่เป็นพลาสติก ที่ใช้เทคนิค heat sealing หรือการใช้ความร้อนในการทำให้วัสดุพลาสติกสองชิ้นติดกันนั้น จะง่ายหรือยาก ขึ้นอยู่กับความร้อนที่ใช้ในการซีล
โดยยิ่งใช้ความร้อนสูงเท่าไร ก็ยิ่งต้องใช้แรงในการดึงให้แยกออกจากกันมากขึ้นเท่านั้น จนถึงระดับที่แยกออกจากกันไม่ได้เพราะพลาสติกทั้ง 2 ชิ้นหลอมรวมเป็นชิ้นเดียว
การยึดติดกันของพลาสติกนี้ สามารถที่จะแบ่งออกมาได้เป็น 2 ช่วง คือ เริ่มหลอมติดกันแต่ยังไม่เป็นเนื้อเดียว (Peel sealing range) และ หลอมติดกันเป็นเนื้อเดียว (Tear sealing range)
พูดง่ายๆ เลยก็คือ มีติดแน่นแบบที่ยังแกะออกจากกันได้กับติดแน่นแบบที่ต้องฉีกออกจากกัน
ซึ่งโรงงานส่วนใหญ่นิยมใช้ความร้อนที่สูงมากในการซีล ส่วนหนึ่งก็คงเป็นเพราะว่า โดยปกติเราคิดว่ายิ่งปิดผนึกได้แน่นเท่าไรก็ยิ่งดี เลยทำให้พลาสติกมันติดกันแน่นจนแกะไม่ออกนั่นเอง
ถ้าหากมีการใช้ความร้อนในระดับที่เหมาะสม ควบคุมให้การซีลอยู่ในช่วง Peel ได้ ก็จะสามารถทำให้พลาสติกแกะออกได้ง่ายขึ้น
นี่ก็เป็นที่มาของปีโป้ว่าทำไมฝาแกะออกยาก
แต่ถ้าลองมองดูอีกมุมนึง ความแกะยากจนน่าโมโหของปีโป้ อาจจะกลายเป็นเสน่ห์ของสินค้าไปแล้วก็เป็นได้
ถ้าวันนึง ปีโป้ แกะง่าย ก็ไม่รู้ว่าเราจะยังรู้สึกว่ามันอร่อยกว่าของเจ้าอื่นอยู่รึเปล่า
มองโลกในแง่ดี..
ปีโป้ คงเป็นขนมเยลลี่ที่อยากจะสอนให้เรารู้ว่า ความสำเร็จที่ได้มาจากความยากลำบาก จะนำมาซึ่งความสุขที่พิเศษกว่าเสมอ..
สุขสันต์วันเด็กครับ..
----------------------
<ad> ถ้าอยากเก็บเรื่องราวดีๆ ในวัยเด็ก สนใจเป็นเจ้าของห้องเก็บของส่วนตัว ใจกลางเมืองทำเลสุด Hot สีลม และ สุขุมวิท 24 ใกล้ BTS ช่องนนทรี และ พร้อมพงศ์ ติดต่อเรา i-Store self-storage สะอาด สะดวก ปลอดภัย เข้าออกได้ตลอด 24 ชม. เริ่มต้น 1,500 บาทต่อเดือน ติดต่อ 0625953393 
FB : 
เพจ i-Store Self Storage เขาแจกหนังสือ ลงทุนแมน 1.0 ฟรี 5 เล่ม ไปร่วมสนุกกันได้ที่ 
----------------------
Reference
-
-
-กรมพัฒนาธุรกิจการค้า
-อ่านคำอธิบายฉบับเต็มได้ที่ 
?